**«БЛУМ ТАКСОНОМИЯСЫ» АРҚЫЛЫ ОҚУШЫЛАРДЫҢ ФУНКЦИОНАЛДЫҚ САУАТТЫЛЫҒЫН ҚАЛЫПТАСТЫРУ ЖОЛДАРЫ: ПӘН МҰҒАЛІМДЕРІНІҢ ТӘЖІРИБЕСІ НЕГІЗІНДЕ ТАЛДАУ**

***Демеубаева Лаззат Жуматаевна***

***қазақ тілі мен әдебиеті пәні мұғалімі,***

***директордың оқу-әдістеме ісі жөнінде орынбасары,***

***«№ 2 орта мектеп» МКМ***

***Алматы облысы, Қонаев қаласы***

 2023–2024 оқу жылындағы мектепішілік бақылау қорытындылары негізінде 4, 9, 10-сыныптарда қазақ тілі, ағылшын тілі, математика, жаратылыстану, биология, химия пәндерінен өткізілген сабақтарға талдау жасалады. Бақылау жұмысы барысында «Блум таксономиясы» арқылы оқушылардың функционалдық сауаттылығын қалыптастыру, сабақта қолданылатын әдіс-тәсілдердің тиімділігі мен жетілдіру тұстары қарастырылады.

Қазіргі білім беру жүйесінің басты мақсаты – оқушылардың функционалдық сауаттылығын қалыптастыру. Бұл мақсатқа жету жолында мұғалімдердің оқыту әдістемесі, сабақ құрылымы, бағалау түрлері маңызды рөл атқарады. 2023–2024 оқу жылында мектепте 4, 9, 10-сынып оқушыларының пәндік білім деңгейін, сабақтарға қатысуын және оқыту әдістемесін бақылау мақсатында комиссиялық тексеру жүргізілді. Тексеру барысында сабақтардың «Блум таксономиясы» деңгейлері негізінде ұйымдастырылуы мен функционалдық сауаттылықты дамытудағы рөлі талданды.

Қазақ тілі пәні бойынша байқаулар: қазақ тілі пәні мұғалімдері Амреева А.Х., Шайкенова А.Т., Нургалиева Г.К. сабақта сараланған тапсырмалар, топтық және жұптық жұмыс әдістерін тиімді қолданады. «Ментальды карта», «Инсерт», «Синквейн», «Оқиға картасы» секілді әдістер арқылы оқушылардың ойлау, талдау, бағалау дағдылары дамытылды. Сабақ барысында оқушылардың белсенділігі артқаны байқалды. Бұл – өзіндік бағалау мен уақытты тиімді пайдалану (тайм-менеджмент) дағдыларын толық қалыптастыруда маңызды аспект. Білім алушылардың шығармашылық ойлау қабілеттерін дамыту үшін Блум таксономиясын қолдану өте тиімді. Олар мәтіннің мазмұнын талдап қана қоймай, оның идеясы мен көркемдік ерекшеліктерін бағалап, оны өз өмірімен байланыстыруды ұсынады.

Ағылшын тілі пәніндегі ерекшеліктер: ағылшын тілі мұғалімдері Алиякова Ж.Т., Дошанова М.А., Авалиев А.А., Темирханова А. сабақта интербелсенді әдістер мен аудиовизуалды құралдарды, ойын элементтерін қолданады. CLIL технологиясы, «Джигсо», «Визуалды кесте», постер жасау секілді әдістер арқылы оқушылардың қызығушылығын арттыруға күш салынған. Дегенмен, сөздік қордың тапшылығы, пәндік терминдерді меңгеруде қиындықтар, және эссе жазудағы әлсіздік – негізгі мәселе болып отыр. Пән мұғалімдерінің тапсырмалары әр деңгейге сай тапсырмалар оқушылардың функционалдық сауаттылығын арттырып, тілді күнделікті өмірде қолдануға бейімдейді. Блум таксономиясы ағылшын тілі пәнінде оқушылардың ойлау деңгейін күрделендіріп, тілді терең меңгеруге жағдай жасайды. Әр деңгейге сай тапсырмалар оқушының тілдік қабілетін дамытып қана қоймай, сыни ойлау, коммуникация, шығармашылық дағдыларын да қалыптастырады

Математика, жаратылыстану пәндері: бастауыш сынып мұғалімдері Бабаны Ж., Бегалиева Б.К., Садуакасова Т.С. өз сабақтарында «Кубизм», «Венн диаграммасы», «Әткеншек», «Бес саусақ» секілді әдістер арқылы оқушылардың логикалық ойлауын, өздігінен жұмыс жасау дағдысын дамытуға ықпал етеді. Осы пәндерді тиімді меңгертуде Блум таксономиясы маңызды рөл атқарады. Ол оқушылардың ойлау дағдыларын деңгейлеп дамытуға бағытталған. Бастауыш сынып мұғалімдері Блум таксономиясын қолдану арқылы оқушының пәнге қызығушылығын арттырып, білімін өмірмен байланыстыруға мүмкіндік береді. Бұл тәсіл логикалық, сыни және шығармашылық ойлау дағдыларын дамытады.

Жоғары сыныптағы математика, биология, химия пәндері: жоғары сынып пәндері бойынша Абдрахманова А.Д., Асылбекова А.Д., Бастамбеков Б.Т. сабақтарда түрлі әдіс-тәсілдер қолданылғанымен, дайындықты көп қажет ететін оқушылармен жұмыс әлсіз деңгейде қалып отыр. Сабақта АКТ, зерттеушілік әдістер пайдаланылғанымен, оқушылардың топтық жұмыс жасау дағдысы мен уақытты тиімді пайдалану жеткіліксіз деңгейде. Математика мұғалімдері есептерді шешу барысында Блум таксономиясын қолдана отырып, оқушыларға тек формулаларды жаттатумен шектелмей, олардың аналитикалық және сыни ойлау дағдыларын дамытуға бағытталған тапсырмалар берді. Жүргізілген бақылау нәтижесінде мұғалімдердің сабақ беру барысында «Блум таксономиясы» қағидаларын қолдана отырып, функционалдық сауаттылықты дамытуға жүйелі түрде көңіл бөлетіні байқалды. Сабақ құрылымында заманауи әдістер мен белсенді оқыту тәсілдері кеңінен қолданылған.

Блум таксономиясының білім беру жүйесінде тиімді қолданылуы пән мұғалімдерінің сабақ жоспарлары мен оқыту әдістемелеріне тікелей байланысты. Мұғалімдер әртүрлі деңгейлер арқылы оқушылардың функционалдық сауаттылығын дамытатын тапсырмалар мен сұрақтар құрастыруда Блум таксономиясын пайдаланады. Бұл оқушылардың ойлау қабілеттерін жүйелі түрде дамытып, білімді тек теориялық тұрғыдан меңгеруге емес, оны нақты жағдайларда қолдануға мүмкіндік береді. Пән мұғалімдерінің тәжірибесі көрсеткендей, Блум таксономиясын пайдалану оқушылардың когнитивтік дағдыларын дамытуға, олардың сыни ойлау, шығармашылық қабілеттерін арттыруға көмектеседі. Ал осы үдерісті тиімді ұйымдастыру білім сапасының жоғары деңгейде болуын қамтамасыз етеді.